Ди щэнхабзэр Эстонием щаIэт
Балтие республикэхэм я къэралыгъуэхэм я махуэр мы гъэм Iэтауэ ягъэлъапIэ. Дэ зи гугъу фхуэтщIынур Эстониер илъэси 100 зэрырикъум ехьэлIауэ Таллинн щекIуэкIа зэIущIэм Къэбэрдей-Балъкъэрым и лIыкIуэхэр зэрыхэтарщ.
Къыхэгъэщыпхъэщ КъБР-м икIауэ, ди лъэпкъэгъу куэд Эстонием зэрыщыпсэур. КъищынэмыщIауэ, иужьрей зэманым ди хэкурысхэм ящыщ щIэх-щIэхыурэ абы ирагъэблагъэ, щэнхабзэ и лъэныкъуэкIэ Iуэху зэдащIэ.
Илъэс зыбжанэ хъуауэ Таллинн щолажьэ «Тэрч» жылагъуэ зэгухьэныгъэр. Абы иIэщ адыгэ къафэ гуп, Эстонием и сыт хуэдэ махуэшхуэхэ-ми, хамэ къэрал щекIуэкI фестивалхэми ирагъэблагъэурэ къыщагъафэу. Джылахъстэней щIалэ Тхьэгъэзит Артур и щхьэгъусэ Илонэщ къэфакIуэхэм я унафэщIыр. Илонэ езыр лъэпкъкIэ эстонщ, ауэ Артуррэ эстон цIыхубзымрэ я бынитIым адыгэбзэр, хабзэр, щэныр зэрыхалъхьэным яужь итщ.
«Тэрч» зэгухьэныгъэм и унафэщIхэм «Кабардинка» ансамблыр гъатхэ кIуам Эстонием ирагъэблагъэри, Таллинн зыкъыщагъэлъэгъуат, Байсиев Ахъмэт, Подвэ Александр, «Адыгэ псалъэ» газетым и сурэттех Къарей Элинэ сымэ я лэжьыгъэхэр щызэхуэхьэса, «Кавказ бзылъхугъэхэр» зыфIаща гъэлъэгъуэныгъэри щекIуэкIат.
А хабзэ дахэм къыпищэу, Тхьэгъэзит Илонэ иджыблагъэ Эстонием иригъэблэгъащ Къэбэрдей-Балъкъэрым щыщ дэрбзэр Мамбэт Иринэ. «Лъэпкъ тхыпхъэр — нобэрей гъащIэм» зыфIаща Iуэхур эстонхэм хуабжьу ягу ирихьащ. Фащэхэр ящыгъыу утыкум къихьар эстон пщащэхэрщ.
КъищынэмыщIауэ, Таллинн тезыгъэза Байсиев Ахъмэт и сурэт гъэлъэгъуэныгъэри гъэщIэгъуэну къызэрагъэпэщат: сурэтхэр блыным фIадзатэкъым, атIэ пщащэхэм яIыгъыу арат. «Эстон бзылъхугъэр — Кавказым» зыфIища сурэтхэмкIэ Ахъмэт къигъэлъэгъуащ Невинномысск и Iэгъуэблагъэм щыIэ Подгорнэ эстон къуажэ цIыкIум щыпсэу цIыхубзхэм я гъащIэр.
«Hopneri Maja» уардэунэм щагъэхьэщIа, щагъэлъэпIа ди лIыкIуэхэм псалъэ гуапэкIэ зыкъыхуагъэ-защ эстон къулыкъущIэхэмрэ гъуазджэм и лэжьакIуэхэмрэ. Къэбэрдей-Балъкъэрым и лIыкIуэхэм хамэ къэрал щагъэлъэгъуа хабзэр, щэныр, IэдакъэщIэкIхэр бысымхэм яфIэхьэлэмэту зэIущIэр екIуэкIащ.
Фырэ Анфисэ.
